ชวนแบงก์เจรจาหนี้ ไม่ยึดทรัพย์น้ำท่วม
กรมบังคับคดีชวนธนาคารพาณิชย์ไกล่เกลี่ยหนี้ลูกค้าประสบภัยน้ำท่วม
16 ม.ค. 2560

กรมบังคับคดีชวนธนาคารพาณิชย์ไกล่เกลี่ยหนี้ลูกค้าประสบภัยน้ำท่วม
น.ส.รื่นวดี สุวรรณมงคล อธิบดีกรมบังคับคดี เปิดเผยว่า กรมบังคับคดีได้ทำหนังสือถึงสมาคมธนาคารไทยเพื่อเชิญชวนให้ธนาคารพาณิชย์จัดโครงการไกล่เกลี่ยลูกหนี้ชั้นบังคับคดีที่ประสบปัญหาภัยพิบัติน้ำท่วม 14 จังหวัดภาคใต้
ทั้งนี้ เบื้องต้นมีแนวคิดว่าสถาบันการเงินควรที่จะผ่อนปรนหรือขยายระยะเวลาการฟ้องร้องหรือจะยึดทรัพย์ขายทอดตลาด สำหรับลูกหนี้ที่ศาลมีคำสั่งมีคำพิพากษาแล้ว โดยตามกฎหมายเจ้าหนี้ (โจทก์) สามารถที่จะมายื่นเรื่องบังคับคดีได้ถึง 10 ปี หลังจากศาลมีคำพิพากษา
“ขณะนี้มีธนาคารที่เข้าร่วมโครงการแล้ว คือ ธนาคารไทยพาณิชย์ และธนาคารพัฒนาวิสาหกิจขนาดกลางและขนาดย่อมแห่งประเทศไทย (เอสเอ็มอีแบงก์) ส่วนใหญ่เจ้าหนี้จะมีมาตรการผ่อนปรนช่วยเหลือด้านการเงินและการชำระหนี้อยู่แล้ว แต่ลูกหนี้ที่อยู่ระหว่างการฟ้องร้องบังคับคดีหรือถูกศาลพิพากษาสั่งยึดทรัพย์ ประกาศขายทอดตลาด ก็ควรได้รับการช่วยเหลือขยายระยะเวลาการบังคับคดีหรือฟ้องร้องไปด้วย” น.ส.รื่นวดี กล่าว
น.ส.รื่นวดี กล่าวว่า กรมบังคับคดีและธนาคารทั้งสองแห่งได้เตรียมเปิดโครงการไกล่เกลี่ยหนี้ในวันที่ 21 ม.ค.นี้
สำหรับคดีความที่อยู่ระหว่างการดำเนินงาน 12 จังหวัดภาคใต้ที่ประสบปัญหาน้ำท่วม มีทั้งหมด 1.93 แสนคดี คิดเป็นทุนทรัพย์ 1.21 แสนล้านบาท